Probleme met die skoondogter/skoonma? - Verhoudings
Dr. Elizma van der Smit Oktober 2017
Hou gerus die volgende ingedagte: Dit neem twee mense om ‘n slegte verhouding te skep en een persoon kan nie alleen daarvoor blameer word nie. Navorsing toon dat hierdie probleme ontstaan omdat twee vroue baklei vir mag en posisie.
Hou ingedagte dat jou skoondogter nie net ‘n verlengstuk van jou seun is met dieselfde gevoelens, gedagtes en siening nie. Sy is haar eie persoon met ‘n onafhanklike lewe – moenie verwag dat sy dinge moet doen soos jou seun dit altyd gedoen het nie.
Alhoewel jy dink dat jou seun naby aan perfek is en dat die skoondogter die vlieg in die salf is, onthou dat sy jou seun se keuse vir ‘n maat is. Hoe meer jy rebelleer hierteen, hoe moeiliker word dit. Jou seun is ‘n volwasse man wat sy eie besluite neem – insluitende besluite wat nie jou goedkeuring wegdra nie. Moenie net glo dat jou skoondogter jou man “ompraat of dwing” om nie by die familie te kuier of om sundae-etes te mis nie – hy is ook in staat om sy eie keuses te maak!
Wend ‘n daardwerklike poging aan om jou skoondogter te probeer waardeer. Maak ‘n lys van dinge waarvan jou hou – al is dit net aanvanklik haar lekker sjokolade koek. Dit sal moeilik wees in die begin, maar dwing jouself om ‘n ander, meer gebalanseerde perspektief te ontwikkel.
Moet asseblief nie net by jou skoondogter “inval” nie, ongeag hoe goed jou bedoelings is. Bel eers en hou dit kort. Jy sal meer welkom wees as jy hul privaatheid respekteer en hul soos volwassenes behandel.
Respekteer al haar reëls, al is dit “onnodig” volgens jou – soos geen lekkergoed of vaste slaaptye ens. As jy die reëls verontagsaam en doen soos jy goeddink, sal sy dit as bitter disrespekvol beleef asook ‘n verwysing van hoe jy haar as ma beleef. Sy het redes vir haar reëls.
Aanvaar dat jy nie meer die matriarg in die familie is nie en dat jou skoondogter nou die vroulike hoof van jou seun se familie is. As hy gedruk word, sal hy sy vrou se part kies bo joune aangesien sy nou sy nr 1 prioriteit behoort te wees. Dit beteken glad nie dat hy nie meer lief is vir jou of dat jy opsy geskuif word nie, dit beteken wel dat hy ‘n goeie man vir sy vrou is (net soos jy hom grootgemaak het om te wees). Sodra jou seun getroud is moet jy terugstaan en ‘n ander rol inneem.
Toon respek. Maak nie saak hoe modern ons gedagtes en lewensbeskouing is nie, respek vir ouer mense sal nooit verander nie. Om na hul raad te luister en hul “geskenke” te aanvaar sal altyd waarde dra. Respekteer ook die rol wat sy speel in die ma-en-seun verhouding en, al word sy nooit jou vriendin nie, verdien sy respek vir die feit dat sy jou seun se ma is. Jy het op haar seun verlief geraak, met ander woorde sy moes iets reggedoen het!
Vra ook maar gerus haar raad. Sy het hard geleer in die skool van die lewe en kan dalk waardevolle inligting hê. Jy hoef nie noodwendig haar raad te neem nie, maar dit is baie lekker om soms vir raad gevra te word!
As jy ongelukkig is oor jou skoonma, moenie dit stil-stil ophoop in jou hart en met jou man daaroor baklei nie. Kies eerder om iets te laat gaan wat nie jou enegie en huwelik die moeite werd is nie. Indien jy iets nie kan laat gaan nie – verduidelik ferm maar sag hoe haar dade en optrede jou laat voel. Jy hoef verseker nie aan al hul eise en verwagtinge te voldoen nie en stel duidelike grense. Moenie verwag dat jou man hierdie grense moet stel nie – dis jou grense. Dis egter baie belangrik vir die man om bewus te wees van die feit dat jou vrou nou jou eerste prioriteit is.
Hou aan vergewe en onthou om “jammer” te sê. Onthou dat julle aan dieselfde kant is – en dat die kinders nie wapens is nie. Jul mag verskillende opinies en metodes hê, maar eintlik wil jul bloot dieselfde uitkoms hê – vir jou man om liefgehê te word en vir die kinders om die beste kans in die lewe te hê.